Vrou skiet man by verkeerslig doodŉ Vrou het Dinsdag ŉ man by ŉ verkeerslig in Vereeniging doodgeskiet toe hy glo sy hand by haar motorruit ingedruk en haar bejaarde ma probeer verwurg het. Kapt. Fikile Funda, woordvoerder van die polisie, het die voorval aan Maroela Media bevestig. Volgens Funda het die vrou, in haar vroeë dertigs, saam met haar 79-jarige ma en 8-jarige kind in haar motor omstreeks 15:40 by ŉ verkeerslig op die hoek van Merriman- en Voortrekkerstraat in die dorp gestaan toe ŉ man, vermoedelik in sy dertigs, die motor genader het. Die motorruit aan die passasierskant was glo op ŉ skrefie oop en die man het sy hand by die motor ingesteek en die vrou se ma probeer verwurg. Die vrou het egter ŉ vuurwapen te voorskyn gebring waarna sy ŉ skoot afgevuur het, verduidelik Funda. Die man is raakgeskiet en is later op die toneel deur paramedici dood verklaar. Funda sê dat die owerhede ontbied is en die toneel is deur polisiebeamptes afgesper. Die vrou was ten tyde van die voorlopige ondersoek nog op die toneel. Fikile wou nie in die stadium die name van die betrokkenes bekendmaak nie. ŉ Geregtelike doodsondersoek word gedoen.